Vejen vil være lukket i nattetimerne i en periode.

Omkørsel, nedsat hastighed og risiko for kødannelse i myldretrafikken bliver snart en realitet for nogle nordjyske bilister, som benytter sig af en særlig strækning af E45. Omkring fem kilometer af Nordjyske Motorvej får nemlig ny asfalt i de sydgående spor fra søndag aften den 23. april 2023 og cirka to uger frem. Det er strækningen mellem rampeanlæg 37 Handest og rampeanlæg 38 Purhus, der skal have ny asfalt, og det kan ende med at give trafikale udfordringer. Lukket om natten Arbejdet vil blive udført i aften- og nattetimerne på hverdage, hvor der vil blive arbejdet i tidsrummet fra klokken 18 til 06. I tilfælde af dårligt vejr kan det dog blive nødvendigt at arbejde i weekenderne. - Vejdirektoratets entreprenør starter med at fræse den gamle belægning i 10 centimeters tykkelse af. Herefter bliver nyt bærelag etableret, hvorpå det nye slidlag udlægges. Til slut påføres striber, skriver vejdirektoratet i en pressemeddelelse. I aften- og nattetimerne bliver trafikken afviklet via omkørsel ad rute 180, Randersvej/ Hovedvejen. I dagtimerne er strækningen åben for trafik, dog med nedsat hastighed, hvor der skal køres på fræset overflade eller ved manglende striber. Rasteplads Glenshøj V bliver afspærret hele døgnet frem til den 4. maj. Herefter vil den være åben i dagtimerne. - Vejdirektoratet beklager på forhånd de gener, som arbejdet måtte medføre for trafikanterne og beboere i området, lyder det fra Vejdirektoratet.